作者:董穎
標題:薄媚
內容:自笑平生，英氣凌雲，凜然萬里宣威。那知此際。熊虎塗窮，來伴麋鹿卑棲。既甘臣妾，猶不許，何為計。爭若都燔寶器。盡誅吾妻子。徑將死戰決雄雌。天意恐憐之。偶聞太宰，正擅權，貪賂市恩私。因將寶玩獻誠，雖脫霜戈，石室囚繫。憂嗟又經時。恨不如巢燕自由歸。殘月朦朧，寒雨蕭蕭，有血都成淚。備嘗險厄返邦畿。冤憤刻肝脾。